Մաուրիցիո Գուչի

Մաուրիցիո Գուչի (, ), իտալացի գործարար, Գուչի նորաձևության տան ղեկավար։ Ռոդոլֆո Գուչիի և Սանդրա Ռավելի որդին, Գուչիո Գուչիի թոռը։ Սպանվել է վարձու մարդասպանի կողմից, որին վարձել էր նրա նախկին կինը՝ Պատրիցիա Ռեջանին։

Կյանք և կարիերա 
Մաուրիցիո Գուչին ծնվել է 1948 թվականի սեպտեմբերի 26-ին Ֆլորենցիայում, դերասաններ Ռոդոլֆո Գուչիի և Սանդրա Ռավելիի ընտանիքի միակ երեխան էր։ 1972 թվականին Գուչին տեղափոխվել է Նյու Յորք, որ իր հորեղբոր՝ Ալդո Գուչիի հետ աշխատի «Գուչի»-ում ։ 1980-ական թվականների սկզբներին նա ապրել է Օլիմպիկ թաուերի պենտհաուսում, որը նվիրել էր հայրը։ 1982 թվականին նա վերադարձել է Միլան, իսկ 1983 թվականին իրավաբանական պատերազմ է սկսել Ալդոյի դեմ Gucci-ի վրա վերահսկողության համար, երբ նա դարձել է Gucci-ի մեծամասնական բաժնետերը հոր մահից հետո։

1986 թվականին Գուչին փախել է Շվեյցարիա, որ խուսափի դատական հետապնդումից, այն բանից հետո, երբ Ալդոն, ցանկանալով վրեժ լուծել, նրան մեղադրել է իր հոր ստորագրությունը կեղծելու մեջ՝ ժառանգության հետ կապված հարկերը վճարելուց խուսափելու համար։ Ի սկզբանե նա մեղավոր է ճանաչվել, բայց ավելի ուշ արդարացվել է։ 1988 թվականին Մաուրիցիո Գուչին վաճառել է «Գուչիի» բաժնետոմսերի 47,8 %-ը Բահրեյի ներդրումային հիմնադրամին։

Մաուրիցիո Գուչին «Գուչի» խմբի նախագահ է դարձել 1989 թվականին։ 1991-1993 թվականներին «Գուչիի» ֆինանսները եղել են բացասական։ Մաուրիցիո Գուչիին մեղադրել են այն բանում, որ նա մեծ գումարներ է ծախսել Ֆլորենցիայում և Միլանում ընկերության շտաբ բնակարաններ ձեռք բերելու համար։ 1993 թվականին նա 170 միլիոն դոլարով վաճառել է Գուչիի իր մնացած բաժնեմասերը Investcorp ընկերությանը՝ վերջ դնելով Գուչի ընտանիքի կապերը ընկերության։

Անձնական կյանք 
1972 թվականին Գուչին ամուսնացել է Պատրիցիա Ռեջանի հետ։ Զույգն ունեցել է երկու դուստր՝ Ալեգրան և Ալեսանդրան։ Մաուրիցիոյի հայրը՝ Ռոդոլֆո Գուչին, սկզբում հավանություն չէր տալիս նրանց ամուսնությանը՝ Պատրիցիային անվանելով կարիերամոլ, որը միայն մտածում է փողի մասին։ 1985 թվականին Մաուրիցիոն հայտնում է կնոջը, որ պատրաստվում է կարճ ժամանակով մեկնել Ֆլորենիցիա գործնական ճամփորդության, սակայն հաջորդ օրը ուղարկում է ընկերոջը կնոջն ասելու, որ այլևս չի վերադառնալու։

1990 թվականից Գուչին սկսել է հանդիպել Պաոլա Ֆրանկի հետ, որը նրա մանկության ընկերն էր և ներկա էր Պատրիցիայի հետ նրա հարսանիքին։ Երկուսն էլ տառապում էին անհաջող ամուսնությունից։ Ֆրանկին 5 տարի Գուչիի սիրուհին էր և ապրում էր Միլանում՝ Կարսո Վենեցիայի բնակարանում։

Սպանություն 
1995 թվականի մարտի 27-ին Գուչին գնդակահարվել է վարձու մարդասպանի կողմից իր գրասենյակի աստիճանների վրա աշխատանքի գնալու ճանապարհին։ Նրա նախկին կինը՝ Պատրիցիա Ռեջանին, 1998 թվականին դատապարտվել է սպանության կազմակերպման համար։ Ըստ դատախազների՝ Ռեջանիի դրդապատճառները եղել են խանդի, փողի և իր նախկին ամուսնու հանդեպ վրդովմունքի խառնուրդ։ Նրանք պնդում էին, որ նա ցանկանում էր վերահսկողություն ստանալ Գուչիի կալվածքի վրա և ցանկանում էր խանգարել իր նախկին ամուսնուն ամուսնանալ իր նոր զուգընկերուհու՝ Պաոլա Ֆրանկիի հետ։ Առաջիկա ամուսնությունը կրկնակի կկրճատեր ալիմենտները։  Նա 18 տարի բանտում է մնացել և վաղաժամկետ ազատ է արձակվել 2016 թվականի հոկտեմբերին։

Ծանոթագրություններ

Արտաքին հղումներ 

 The Gucci wife and the hitman: fashion’s darkest tale. Abigail Haworth.

Իտալացի գործարարներ
20-րդ դարի գործարարներ
Գործարարներ